Der er vitale point på spil i kampen om Superligapladserne til sommer, når Vendsyssel FF hjemme møder Sønderjyske på søndag. Men sommer og Superliga er langt væk. Det massive snefald betyder nemlig at banen i Hjørring ikke er brugbar. Derfor får den vendsysselske klub hjemmebane i Silkeborg på søndag. Det fremgår af modstanderholdet, Sønderjyskes hjemmeside. På JYSK Park er der nemlig kunstgræs - hvor der i Hjørring er naturligt græs. Trods varme i banen har det dog ikke været muligt at spille på banen i det nordjyske, hvorfor det ganske bizart bliver udeholdet Sønderjyske, der har kortest til kampen. Spilletidspunktet er uændret. Det er fortsat søndag klokken 14. På det tidspunkt spiller NordicBet-ligaens andet nordjyske hold, Hobro også på en alternativ hjemmebane. De gule fra Himmerland skulle egentlig have spillet fredag aften, men også her spænder snefaldet ben. Derfor spiller de søndag, på kunstgræsbanen på træningsanlægget på Amerikavej.

Opsummering:
Snefaldet får nu også konsekvenser for topkamp i fodbold